**Tlačová správa z 23. ročníka súťaže Vidiecka žena roka – „Líderka 2024“**

Svetový deň vidieckych žien bol vyhlásený v roku 1995 na pekinskej konferencii venovanej problematike žien. Tento deň sa oslavuje pod záštitou OSN a je príležitosťou na uznanie práve vidieckych žien. Na Slovensku VIPA SK organizuje od roku 2002 v tento deň konferenciu pre ženy a vyhlasuje výsledky súťaže Vidiecka žena roka - Líderka 2024

**Medzi nami žijú ženy z vidieka s výnimočnými schopnosťami, sú nevyčerpateľnou studnicou energie, inšpirácie, motivácie, nadšenia a nápadov. Áno, väčšinou ich berieme ako samozrejmosť. Tieto ženy pritom svojou prítomnosťou a pôsobením obohacujú život na vidieku a robia ho aktívnejším**.

Kategórie:

Vidiecka žena roka - Líderka roka 2024 - Aktivistka : Ing. Jana Žitňáková

Vidiecka žena roka - Líderka roka 2024 - Politička: RNDr, Ľubica Kuková

Vidiecka žena roka - Líderka roka 2024 - Podnikateľka: Elena Majeríková

Vidiecka žena roka - Líderka roka 2024 - Remeselníčka: Mária Mizeráková

Mimoriadne ocenenie remeselníčka Žofia Dobešová

**Aktivistka: pani Ing. Jana Žitňáková**

Je v súčasnosti predsedníčka Odborového zväzu pracovníkov poľnohospodárstva na Slovensku. Okrem toho je aktívnou poslankyňou obecného zastupiteľstva v obci Rišňovce, kde žije so svojim manželom a tromi deťmi. Angažovala sa aj vo farskom spoločenstve, miestnych spolkoch a pomáhala s organizáciou obecných a farských udalostí. V roku 2009 sa stala predsedníčkou miestneho spolku Slovenského červeného kríža v Rišňovciach. SČK organizuje rôzne zájazdy, akcie, dni detí a zabezpečuje hromadné darovanie krvi v obci dvakrát ročne. Zorganizovala detský letný tábor, kde sa spolu s manželom starala o deti z obce. Je jednou zo zakladateľov Občianskeho združenia Flavus v Rišňovciach. V roku 2018 stala zástupkyňou starostu obce a pôsobí ako poslankyňa v sociálnej a finančnej komisii obce Od roku 2018 je taktiež členkou územnej rady Slovenského červeného kríža v Nitre, členka rady školy pri ZŠ s MŠ v Rišňovciach za zriaďovateľa a predsedníčka rady školy za rodičov pri ZUŠ Jozefa Rosinského v Nitre. Počas pandémie Covid-19 spočiatku dobrovoľníci SČK šili a rozdávali rúška, robili nákupy odkázaným spoluobčanom a informovali ich o situácii prostredníctvom letákov. Bola jej udelená cena Srdce na dlani, ocenenie Cena starostu obce. Každoročne v októbri, pri príležitosti svetového dňa výživy, participuje na zbierke trvanlivých potravín pre rodiny v núdzi s názvom „Pomáhame potravinami s Kauflandom“. Jej inovatívny a ľudský prístup v riešení komunálnych problémov a vedení rozličných projektov ju odlišuje a vytvára trvalý dopad na životy občanov.

**Politička: RNDr, Ľubica Kuková**

Dôvodom nominácie je rozvoj malej obce na hranici Banskoštiavnického okresu, práca s miestnou rómskou komunitou. Úspešné budovanie komunity miestneho obyvateľstva a chalupárov. Udržiavanie miestnych zvykov, folklóru a organizácia kultúrnych podujatí na vysokej úrovni. Spolupráca s okolitými obcami nie len pri bežnej agende samospráv, ale aj pri rekonštrukcii pietneho miesta SNP, Počúvalskeho mlyna, ktorý sa nachádza na hraniciach katastra troch samospráv, kde bola inciátorkou pani starostka. Nie len v rámci OZ Mikroregión Južné Sitno pôsobí, ako zceľovací prvok, inciátorka, organizátorka viacerých podujatí, ktoré podporujú miestnu identitu. Zatraktívňujú spôsob života na dedine a pomáhajú propagácii podsitnianskeho regiónu

**Podnikateľka Elena Majeríková**

Elena Majeríková patrí k ľuďom, pre ktorých je tvorba dôležitým nástrojom sebavyjadrenia. Venuje sa jej primárne v rámci voľného času, ale v posledných rokoch svoje všestranné umelecké nadanie využíva aj profesijne. Pochádza z malej dedinky z Dolných Kysúc z Dolného Vadičova, kde žije a tvorí. Od detstva kreslí, maľuje, tvorí z dreva, textílií, papiera, šije, vyšíva. Pracuje rôznymi technikami, z textilných si najviac obľúbila šitú čipku. Umelecké vzdelanie nemá, vo výtvarných zručnostiach sa zdokonaľovala len formou príležitostných kurzov. Jej silnými stránkami sú kreativita a svojský autorský rukopis. Pre deti tvorí živé, dynamické a hravé ilustrácie v štýle blízkom ich vnímaniu sveta. Publikácie, ktoré tvorí pre deti už sedem rokov poznajú školy a hlavne deti takmer po celom Slovensku. Sú obľúbeným nástrojom, pomôckou pre deti predškolskom a školskom veku, pre žiakov prvého ročníka. Knižka je písaná pútavo s množstvom ilustrácii, rozprávok, básničiek, omaľovánok, ako aj rôznych doplňovačiek, hádaniek, ale hlavne možnosťou naučiť sa čítať a písať písmenka.

**Remeselníčka Mgr. Mária Mizeráková**

Uchováva, propaguje i prezentuje tradičné remeslá - drotárstvo a paličkovanú čipku. Drôtovaniu a paličkovanej čipke sa venuje od roku 2002. Základom paličkovanej čipky sa naučila od mamy, a neskôr ich počas štúdia na vysokej škole zdokonalila, a tu získala aj základné zručnosti práce s drôtom. Vyrába drôtované ozdoby a šperky, opletá drôtom fľaše, dekoratívne predmety z bridlice, sviečky no najmä vajíčka od prepeličích až po pštrosie. Získala viacero ocenení. Jej kraslice sa nachádzajú v zbierkovom fonde Múzea v Trebišove a Balneologického múzea Imricha Wintera v Piešťanoch. Pletie piešťanskú čipku, ktorá sa nosila na ľudovom odeve obcí na pravej strane rieky Váh. Ovláda však pletenie čipiek z iných regiónov - mnohopárovú i pásikovú a zaoberá sa aj modernou paličkovanou čipkou. Bola lektorkou na viacerých tvorivých dielňach. Je členkou Cechu čipkárov Slovenska. Podieľa na záchrane pred zánikom ľudovej stravy, hudby, spevu, zvykov atď. zo svojej obce a blízkeho okolia nielen na Slovensku, ale aj za jeho hranicami. Zapodieva sa výskumom ľudovej kultúry vo svojej obci a jej okolí, ktorého výsledky publikuje v článkoch, monografiách obcí a scenároch tematických programov ľudovej hudby Rovenec, pôsobiacej pri Mestskom kultúrnom stredisku v Novom Meste nad Váhom, v ktorej pôsobí aj ako vedúca.

**Mimoriadne ocenenie 92 ročná remeselníčka Žofia Dobešová**

Pani Žofia Dobešová z Rajeckých Teplíc vo veku 80 rokov oprášila remeslo tkania na krosnách a s pomocou rodiny pripravila návin a utkala pre všetkých svojich 17 vnúčat malé koberčeky s tradičným vzorom. V roku 2022 sa OZ Kultúra podarilo uskutočniť projekt pod názvom Kúdeľná izba s podporou VÚC Žilina a tu sú umiestnené staré pôvodné krosná pani Žofie, ktorá dodnes, aj ako dobrovoľníčka odovzdáva svoje znalosti a zručnosti tkania na krosnách svojmu okoliu a záujemcom, ktorí si chcú skúsiť tkať a naučiť sa toto remeslo. Zachováva v živej forme spomienky na svoju mamu Irenu, keď sa bežne pracovalo na kolovrátku, aby sa napriadli ľanové nite z dopestovaného zdroja a následne sa snovala priadza, aby sa mohlo tkať plátno. Podobne sa pripravuje aj osnova z bavlnených nití, ktorá sa musí navliekať do niteľníc a brda, aby sa pripravilo všetko na tkanie. Z bavlnených starých látok sa potom tkajú koberce. Pani Žofia odovzdáva skúsenosti aj napriek veku trpezlivo a so zanietením ďalším pokoleniam a tak zachováva ľudové remeslo a tradíciu.

V Papradne 11.10.2024